L-aħħar Rapport tal-Kummissjoni dwar l-implimentazzjoni tad-Direttiva dwar in-Nitrati (ibbażat fuq id-data għall-2016–2019) iwissi li n-nitrati għadhom qed jikkawżaw tniġġis dannuż għall-ilma fl-UE. In-nitrati eċċessivi fl-ilma huma ta' ħsara kemm għas-saħħa tal-bniedem kif ukoll għall-ekosistemi, u jikkawżaw tnaqqis tal-ossiġnu u tal-ewtrofikazzjoni. Fil-postijiet fejn l-awtoritajiet nazzjonali u l-bdiewa naddfu l-ilmijiet kien hemm impatt pożittiv fuq il-provvista tal-ilma tax-xorb u l-bijodiversità, u fuq is-setturi bħas-sajd u t-turiżmu li jiddependu minnhom. Madankollu, il-fertilizzazzjoni eċċessiva għadha problema f'ħafna partijiet tal-UE. Fi kliem Virginijus Sinkevičius, il-Kummissarju għall-Ambjent, is-Sajd u l-Oċeani: “L-implimentazzjoni tad-Direttiva dwar in-Nitrati matul dawn l-aħħar 30 sena bla dubju tejbet il-kwalità tal-ilma b'mod ġenerali fl-UE. Naraw ukoll li l-isforzi reali biex naqilbu għal metodi sostenibbli qed jagħtu l-frott. Madankollu, ir-ritmu tal-bidla mhuwiex biżżejjed biex jipprevjeni ħsara għas-saħħa tal-bniedem u jippreserva l-ekosistemi fraġli. F'konformità mal-Patt Ekoloġiku Ewropew, issa hija meħtieġa azzjoni aktar urġenti biex tinkiseb agrikoltura sostenibbli u tiġi protetta l-provvista tal-ilma prezzjuża tagħna.” Il-konċentrazzjonijiet tan-nitrati naqsu kemm fl-ilma tal-wiċċ kif ukoll fl-ilma ta' taħt l-art fl-UE meta mqabbla mas-sitwazzjoni ta' qabel l-adozzjoni tad-Direttiva dwar in-Nitrati fl-1991. Madankollu, ir-rapport il-ġdid jiżvela li ftit li xejn sar progress matul l-aħħar għaxar snin u t-tniġġis min-nutrijenti użati fll-agrikoltura għadu ta' tħassib serju għal ħafna Stati Membri. Fil-perjodu 2016-2019, fl-Istati Membri, 14.1 % tal-ilma ta' taħt l-art xorta qabeż il-limitu ta' konċentrazzjoni tan-nitrati stabbilit għall-ilma tax-xorb. Skont is-sejbiet, l-ilma rrappurtat bħala ewtrofiku fl-UE jinkludi 81 % tal-ilmijiet tal-baħar, 31 % tal-ilmijiet kostali, 36 % tax-xmajjar u 32 % tal-lagi. Il-Kummissjoni se taġixxi biex ittejjeb il-konformità mad-Direttiva dwar in-Nitrati, li hija prerekwiżit biex jintlaħaq l-objettiv tal-Patt Ekoloġiku Ewropew li jitnaqqas it-telf ta' nutrijenti b'mill-inqas 50 % sal-2030. Dan jeħtieġ miżuri msaħħa fil-biċċa l-kbira tal-Istati Membri fil-livell nazzjonali u reġjonali. B'mod ġenerali, il-kwalità tal-programmi ta' azzjoni nazzjonali tjiebet, iżda f'ħafna każijiet il-miżuri fis-seħħ mhumiex effettivi biżżejjed biex jindirizzaw it-tniġġis f'żoni fejn il-pressjoni agrikola żdiedet. L-impatt tat-tibdil fil-klima fl-indirizzar tat-tniġġis min-nitrati għandu wkoll jiġi kkunsidrat aħjar fil-livell nazzjonali. Il-Belġju, ir-Repubblika Ċeka, id-Danimarka, il-Ġermanja, il-Finlandja, l-Ungerija, il-Latvja, il-Lussemburgu, Malta, in-Netherlands, il-Polonja u Spanja qed jiffaċċjaw l-akbar sfidi fl-indirizzar tat-tniġġis min-nutrijenti mill-agrikoltura. Il-Bulgarija, Ċipru, l-Estonja, Franza, l-Italja, il-Portugall u r-Rumanija għandhom ukoll konċentrazzjonijiet lokali fejn it-tniġġis għandu jitnaqqas b'mod urġenti. Sfond Filwaqt li n-nitroġenu huwa nutrijent vitali li jippermetti l-pjanti u l-għelejjel jikbru, konċentrazzjonijiet għoljin fl-ilma huma ta' ħsara għan-nies u għan-natura. In-nitrati mid-demel tal-bhejjem u l-fertilizzanti minerali ilhom sors ewlieni ta' tniġġis tal-ilma fl-Ewropa għal għexieren ta' snin. Madwar nofs in-nitroġenu fil-fertilizzanti u d-demel li jintuża fl-Ewropa jintilef fl-ambjent tal-madwar. F'termini ekonomiċi, dan jammonta għal telf ta' benefiċċji potenzjali għall-bdiewa ta' madwar EUR 13-il biljun sa EUR 65 biljun fis-sena. In-nitrati jqiegħdu s-saħħa tal-bniedem f'riskju b'mod partikolari billi jniġġsu l-ilma tax-xorb. Dan għandu wkoll impatti ekonomiċi sinifikanti f'termini ta' tindif tal-ilma għall-konsum mill-bniedem u għall-komunitajiet li jiddependu mill-ilmijiet imniġġsa, bħas-sajd u s-settur tat-turiżmu. Il-kostijiet ambjentali globali tat-telf reattiv kollu tan-nitroġenu fl-Ewropa huma stmati għal EUR 70 sa EUR 320 biljun fis-sena, ferm ogħla mill-kostijiet tat-tnaqqis tat-tniġġis mis-sors. L-istrateġiji Mill-Għalqa sal-Platt u tal-Bijodiversità huma inizjattivi ewlenin tal-Patt Ekoloġiku Ewropew u jistabbilixxu mira biex it-telf ta' nutrijenti jitnaqqas bin-nofs sal-2030. Dan għandu jinkiseb b'mod partikolari billi tiġi implimentata u infurzata bis-sħiħ il-leġiżlazzjoni rilevanti dwar l-ambjent u l-klima. Id-Direttiva dwar in-Nitrati hija kruċjali f'dan ir-rigward. Hija strument importanti biex jintlaħaq l-għan tad-Direttiva Qafas dwar l-Ilma ta' status kimiku u ekoloġiku tajjeb tal-korpi tal-ilma kollha sa mhux aktar tard mill-2027. Id-Direttiva tistabbilixxi għadd ta' passi li l-Istati Membri għandhom jissodisfaw: Il-Pjan ta' Azzjoni ta' Tniġġis Żero, li għandu l-għan li jnaqqas it-tniġġis fl-arja, fl-ilma u fil-ħamrija għal livelli li ma jitqisux aktar bħala ta' ħsara għas-saħħa u għall-ekosistemi naturali sal-2050, se jikkontribwixxi wkoll biex jitnaqqas it-tniġġis min-nutrijenti. Għal aktar informazzjoni Mistoqsijiet u Tweġibiet fuq id-Direttiva dwar in-Nitrati Rapport tal-Kummissjoni dwar l-implimentazzjoni tad-Direttiva dwar in-Nitrati għall-perjodu 2016–2019 Dokument ta' Ħidma tal-Persunal li jakkumpanja r-rapport dwar l-implimentazzjoni tad-Direttiva dwar in-Nitrati għall-perjodu 2016–2019 Tagħrif online dwar il-kwalità tal-ilma u l-agrikoltura fl-UE